Politikerne i byens økonomiudvalg har i hvert fald netop bevilliget en halv million kroner til filmprojektet. Det er det kendte makkerpar, Mai Brostrøm og Peter Thorsboe, der skal udarbejde filmmanuskriptet. De to står bag kendte tv-serier som blandt andet Rejseholdet og Livvagterne. Oxens hjem i Frederikshavn Planen er, at der skal optages på blandt andet stranden i såvel Frederikshavn som Skagen, ligesom produktionsselskabet SF Film Studios oplyser, at hovedpersonen Niels Oxens hjem i serien skal være placeret i Frederikshavn. Det betyder, at filmproduktionen ikke blot vil lægge vejen forbi den nordligste kommune til en enkelt optagelse, men vil vende tilbage til efterfølgende sæsoner. SF Film Studios havde søgt kommunen om tilskud på 750.000 kroner til at producere tv-serien Oxen, men politikerne har nu valgt at bevillige lidt mindre; nemlig 500.000 kroner. - Vi satser på, at det bliver til noget alligevel, lyder det fra Kurt Kirkedal Jensen, der er byrådsmedlem for Socialdemokratiet og medlem af økonomiudvalget i Frederikshavn Kommune. Efterfølger for Norskov Det vil i så fald ikke være første gang, Frederikshavn er ramme for optagelser til en dansk tv-serie. Tilbage i 2015 blev byen omdannet til Norskov og i tv-serien, der blev vist på TV2, kunne hele landet følge med i historien om den nordjyske narkobaron 'Bonden', ishockeytalentet Oliver, den ambitiøse borgmester Martin og alle de andre Serien gav iøvrigt Mathias Käki Jørgensen gennembrud som skuespiller, da den unge frederikshavner-dreng tog hele landet med storm i rollen som Oliver Bondesen. Optagelser i samarbejde med FilmMaskinen Den kommende tv-serien Oxen har et budget til første sæson på omkring 61 millioner kroner, og SF Film Studio oplyser til kommunen, at man forventer at ville bruge for omkring tre millioner kroner i byen blandt andet til location-leje, rekvisitter og udgifter til forplejning i løbet af de 21 optagedage i Frederikshavn Kommune. Det glæder naturligvis byrådspolitikerne og ligeså det, at produktionsselskabet vil tage lokale erhvervspraktikanter ind fra blandt andet den lokale filmskole FilmMaskinen. - Det vil blive godt, og de er efterspurgte vores unge fra FilmMaskinen, siger Kurt Kirkedal Jensen. Optagelserne til serien "Oxen" starter i august, og serien får premiere på TV2 i næste år.

Referat:
En filmatisering af Jens Henrik Jensens bestsellerserie om krigveteranen Niels Oxen kan være på vej til Frederikshavn.